मेरी लाइफ पर बनी फिल्म कोई नहीं देखना चाहेगा, अगले जन्म में नवाज नहीं बनना
Bollywood Actor Nawazuddin Siddiqui Exclusive Interview On dainik Bhaskar. नवाजुद्दीन सिद्दीकी फिल्म जोगी रा सा रा रा रा में दिखेंगे। बड़े पर्दे पर ये फिल्म 12 मई को रिलीज होने वाली है। ये एक फैमिली एंटरटेनर कॉमेडी फिल्म है। फिल्म में नवाजुद्दीन के साथ नेहा शर्मा भी दिखेंगी
जल्द ही नवाजुद्दीन सिद्दीकी फिल्म जोगी रा सा रा रा रा में दिखेंगे। बड़े पर्दे पर ये फिल्म 12 मई को रिलीज होने वाली है। ये एक फैमिली एंटरटेनर-कॉमेडी फिल्म है। फिल्म में नवाजुद्दीन के साथ नेहा शर्मा भी दिखेंगी।
हाल ही में नवाजुद्दीन सिद्दीकी ने अपनी पर्सनल और प्रोफेशनल लाइफ के बारे में दैनिक भास्कर से बातचीत की। बातचीत के दौरान जब उनसे ये सवाल किया गया कि क्या वो अपनी जिंदगी पर बायोपिक बनवाना चाहेंगे तो उन्होंने कहा- बहुत ही घिनौनी जिंदगी है मेरी, मैं अगले जन्म में नवाजुद्दीन सिद्दीकी बिल्कुल नहीं बनना चाहता।
नवाजुद्दीन से हुई बातचीत पर एक नजर..
सवाल - अपनी अपकमिंग फिल्म जोगी रा सा रा रा के बारे में कुछ बताइए।
जवाब - मैंने अब तक जिस तरह के रोल किए हैं उनसे इस फिल्म में मेरा रोल काफी हट कर है। हां, ये किरदार मुझसे और शायद हिंदुस्तान के कई लोगों से मिलता जुलता है। मेरा मानना है कि जुगाड़बाजी तो हम सभी में होती है। कहीं-न-कहीं जुगाड़ करके हम सर्वाइव कर ही लेते हैं।
साथ ही मैंने कुशन नंदी के साथ फिल्म बाबूमोशाए बंदूकबाज में पहले भी काम किया है। तो उनके साथ एक ट्रस्ट फैक्टर था, मैंने फिल्म को हां कहने में बिलकुल वक्त नहीं लगाया। वहीं रियल लाइफ में मैंने भी कई जुगाड़ किए हैं। मैंने बचपन में जो जुगाड़बाजी की है ये फिल्म और मेरा किरदार उस जुगाड़बाजी का एक जीता-जाता उदाहरण है।
सवाल - कॉमेडी फिल्म में अपने कैरेक्टर के लिए आपने कैसे तैयारी की ?
जवाब - इस किरदार के लिए किसी वर्कशॉप या ट्रेनिंग की जरूरत नहीं पड़ी क्योंकि ये फिल्म एक एक्शन-रिएक्शन पर बेस्ड है। फिल्म में हर सीन में हमने ऑन-द-स्पॉट सुधार किया। सेट पर डायरेक्टर हमें सीन का एसेंस समझा देते और फिर हम उसे अपना एक टच देते। बाकी डायलॉग तो सिर्फ रिफरेन्स के लिए थे।
सवाल - कॉमेडी फिल्म में काम करने का अनुभव कैसा रहा ? 
जवाब - इस तरह का रॉम-कॉम जॉनर का अनुभव काफी अच्छा रहा। कॉमेडी हमेशा से मेरा फेवरेट जॉनर रहा हैं तो, थिएटर के दौरान, मैंने तकरीबन 200 कॉमेडी प्ले किए थे। फिल्म के दौरान लग रहा था कि पुराने थिएटर के दिनों में वापस आ गया हूं। तो हां, आगे चलकर इस जॉनर को और भी एक्सप्लोर करना चाहूंगा।
सवाल- नेहा शर्मा के साथ काम करने का एक्सपीरिएंस कैसा रहा ? 
जवाब - नेहा शर्मा के साथ अच्छा एक्सपीरिएंस रहा, क्योंकि वो बहुत ज्यादा सोचकर इस फिल्म से नहीं जुड़ी थीं। क्योंकि वो बिहार से हैं तो उनकी लैंग्वेज पर बहुत अच्छी कमांड हैं। उनकी पर्सनैलिटी चाहे कैसी भी हो, लेकिन फिल्म में उन्होंने अपने किरदार को बखूबी से निभाया है। उनकी एक अच्छी बात ये भी है कि वो इस कैरेक्टर में बहुत ही ऑथेंटिक लग रही थीं। उनकी परफॉर्म करने की एबिलिटी काफी कमाल की हैं।
सवाल - छोटी स्क्रीन पर फिल्में देखने के बारे में क्या सोचते हैं ? 
जवाब - मेरा मानना है कि फिल्में बड़े परदे के लिए ही होती थी और होती हैं। बचपन में हमने बड़े स्क्रीन पर फिल्में देखी और उनमें दिखाए गए किरदारों से प्रेरित भी हुए। उनकी आंखों के जरिए, हम एक्टर्स के दिमाग तक पहुंच जाते थे और उनके साथ आगे बढ़ते थे। एक अलग सा लगाव हो जाता था किरदारों से, ऐसा लगाव छोटे स्क्रीन पर नहीं आ सकता। लैपटॉप, आईपैड पर आप स्टोरी तो समझ सकते हैं लेकिन किरदार की गहराई में उतरना मुश्किल हैं।
किरदार की गहराई 70mm की स्क्रीन पर ही अनुभव की जा सकती हैं। जो भी एक्टर्स हिंदुस्तान में काम करना चाहते हैं या जो सिनेमा लवर हैं, उनसे मैं यही कहना चाहूंगा की आप अच्छी फिल्में बड़ी स्क्रीन पर देखें, चाहे वो मेरी फिल्म हो या किसी की फिल्म हो। स्कोर मत बनाओ की मैंने 15 हॉलीवुड फिल्में देख लीं, एक फिल्म देखो लेकिन उसे अच्छे से महसूस करो।
मुझे लगता है कि मेरी जो भी बेस्ट फिल्में हैं, लोग मुश्किल से देखते हैं। 'फोटोग्राफ', 'मंटो' मेरे लिए मेरी बेस्ट फिल्म थी लेकिन उसे थिएटर में जाकर कम ही लोगों ने देखा। हालांकि वही OTT पर आई तब उसे अच्छे व्यूज मिले।
सवाल - आप किस तरह के किरदार निभाना पसंद करते हैं ? 
जवाब - मुझे जो किरदार पसंद आते हैं जिनमें सारी अच्छी चीजें ना हो। जैसे बॉलीवुड के हीरो में सब कुछ अच्छा दिखाया जाता हैं, सच कहूं मुझे वो बिलकुल पसंद नहीं। बतौर ऑडियंस, मैं एक ऐसा इंसान कैसे देख सकता हूं जिसमें सारी अच्छाई ही हो? मेरे जैसे इंसान परदे पर भी दिखने चाहिए, जिसमे बुराइयां भी हो और अच्छाई भी। आगे चलकर स्क्रीन पर भी ऐसा ही किरदार में खुद को देखना चाहता हूँ।
सवाल - आपका कोई ड्रीम कैरेक्टर है जो आप निभाना चाहते हैं ? 
जवाब - मैं ओशो की बायोपिक करना चाहता हूं, ओशो बनना चाहता हूं। जिस तरह से वो बैठकर अपनी बातें करते हैं वो बहुत ही मनमोहक होता है। उनकी फिलॉसफी, उनका विचार उससे मैं बहुत इम्प्रेस रहता हूं। उनके बारे में पढ़ता भी हूं और उनकी फिलॉसफी को फॉलो भी करता हूं। जिंदगी में मेरा एक ड्रीम हैं कि मैं ओशो का किरदार निभा पाऊं।
सवाल - क्या आप अपनी जिंदगी पर भी बायोपिक करना चाहते हैं ?
जवाब - मेरे ऊपर कभी कोई फिल्म बनेगी ही नहीं, बहुत ही घिनौनी जिंदगी है मेरी। बहुत ही खराब है और मुझे नहीं लगता कि मेरी जिंदगी के बारे में कोई जानना चाहता है। जब कोई पूछता है कि अगले जन्म में आप क्या बनना चाहते हो, मैं कहता हूं 'नवाज़ुद्दीन सिद्दीकी बिलकुल नहीं बनना चाहता।'
आखिरी बार नवाजुद्दीन सिद्दीकी को फिल्म हीरोपंती में देखा गया था। इस फिल्म में उन्होंने नेगेटिव किरदार निभाया था। अब नवाजुद्दीन फैमिली कॉमेडी फिल्म में नजर आएंगे।